Brandslagoffer Sean: Donasies stroom in | Maroela Media
Sean in die hospitaal. Foto: Verskaf
Nagenoeg R500 000 van die aanvanklike R800 000 wat benodig word om Sean in 'n private hospitaal se brandsorgeenheid te laat opneem, is Woensdagoggend ingesamel nadat Jacaranda 94.2 se Good Morning Angels-liefdadigheidsprogram Sean se storie met luisteraars gedeel het.
Sean is tans in 'n stabiele toestand in die waakeenheid van die Dr. George Mukari-staatshospitaal in Ga-Rankuwa. Daar is egter nie 'n brandsorgeenheid nie en sy geliefdes poog nou in alle erns om geld in te samel vir behandeling in 'n private hospitaal. Daar word gehoop dat hy daar behandeling kan ontvang totdat daar 'n bed beskikbaar is in die Chris Hani Baragwanath-staatshospitaal se oorvol brandsorgeenheid.
Volgens Anneri du Plooy, direkteur van die Hero Burn Foundation, 'n nie-winsgewende organisasie wat ondersteuning bied aan en omsien na brandslagoffers en hul gesinne, is nagenoeg R3 miljoen na beraming nodig vir behandeling in 'n private instelling as hy nie plek in dié staatshospitaal kry nie. Du Plooy het gesê daar lê nog maande se behandeling voor op sy pad na herstel
Sean, 'n leerder en inwoner van Theresapark in die noorde van Pretoria, het verlede Maandagmiddag derdegraadse brandwonde aan sy hande, ken en nek en gedeeltes van sy rug, bors en arms opgedoen nadat sy hemp aan sy lyf aan die brand geslaan het in 'n fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem waar die hospitaal hom op die hospitaal se onkoste behandel het totdat hy Vrydag na die Dr. George Mukari-staatshospitaal geneem is toe daar 'n plek oopgegaan het en Sean sterk genoeg was. Hy word in afsondering in die waakeenheid behandel. Hy word onder verdowing gehou en is aan 'n asemhalingsapparaat gekoppel.
Sean se ma, Mé-Lissa Smith, is 'n enkelma met vier kinders en het nie 'n mediese fonds nie.
Die Hero Burn Foundation help steeds Sean se geliefdes en ondersteuners om geld in te samel. Skakel 082 902 1133 of klik hier vir hul bankbesonderhede. Gebruik "Sean" as verwysing.
Lees ook: [Opvolg] Trane rol vir brandslagoffer Sean
Vanderbijlpark-moorde: 'Ek het hulle nie geskiet nie'
Nog net R7 000.00 kort. Dit is wonderlik. Dankie dankie vir al die mense wat nog harte het in ons S.A. Ek is ene hoendervleis en vol trane. Baie dankie vir almal wat vir Shaun vandag help.
Sterkte Shaun ons bid vir jou. Die wereld is lief vir jou. Wens jy kon dit ook vanoggend beleef het. Sterkte en dink aan jou en jou ma en boeties.
Dit is verbasend dat die mediese wereld so duur is – veral as dit kom by lewensnoodsaaklike behandeling. Sterkte vir die gesin
Ek het so gebid vir hierdie kind wat ek nie ken nie, ons sel groep ook.
Sean en sy mamma, julle gebede is gehoor, sterkte met die herstel pad.
Ek weet Sean gaan volkome herstel word.
Baie dankie aan Goodmorning Angels en hulle wonderlike luisteraars. Sover is R843000.00 ingesamel!!! Aan God al die eer!!!
Baie sterkte aan Sean, my hart gaan uit vir jou seun, mag die Here jou styf in sy hande tou vou en beskerm. Sterkte aan Sean se ma en naaste familie, ons bid vir vinnige herstel vir Sean, ons dink aan julle in hierdie moeilike tyd. LIEFDE EN GENADE!!! GOD IS KONING EN HY SAL GENEES!!! Wees julle almal asseblief sterk en positief vir Sean se onthalwe. Word vining gesond.